Til sommer kommer Nationalbankens Betalingsråd med ideer til, hvordan kontanterne kan begrænses. 1000-kronesedlen kan undværes, mener flere.

Danmark kan være på vej til at sige farvel til 1000-kronesedlen.

Den største danske pengeseddel kan blive dømt ude, når Betalingsrådet under Nationalbanken i juni udgiver en rapport om, hvordan man kan begrænse de kontante penges rolle i samfundet.

Det skriver Søndagsavisen i den kommende weekend.

Bliv opdateret på erhvervslivet, når du vil med TV 2 Business - de første 30 dage er gratis.

Avisen har talt med flere af medlemmerne i Betalingsrådet, og flere nævner en sløjfning af 1000-kronesedlen som en oplagt ide.

Selv om 1000-kronesedlen kun sjældent bruges i daglighandlen, så udgør de store sedler halvdelen af kontanternes værdi. Ud af den samlede beholdning af kontanter i Danmark på 70 milliarder kroner er halvdelen, de 35 milliarder kroner, i 1000-kronesedler.

- Der er ingen grund til, at almindelige mennesker kan bruge så store sedler. De bliver kun brugt til værdiopbevaring i dag. Det er til sorte penge, kriminalitet og madraspenge. Ved at afskaffe 1000-kronesedlen kan du mindske mængden af kontanter i omløb, nedsætte røveririsikoen og slå et slag mod sort arbejde og kriminalitet, siger professor Jan Damsgaard fra CBS, der har bidraget til flere af Betalingsrådets rapporter, til Søndagsavisen.

Organisationen Dansk Erhverv, der sidder i Betalingsrådet, er enig:

- Det vil være smart at få folk ned i banken med dem, så man kan spørge, hvor de har alle de 1000-kronesedler fra, siger Henrik Hyltoft, der er markedsdirektør i Dansk Erhverv.

Forbrugerrådet Tænk, der også sidder i Betalingsrådet, tvivler dog på, at et farvel til 1000-kronesedlerne vil have den store effekt:

- Det er klart, at det virker mærkeligt med så mange 1000-kronesedler, men vi er ikke sikre på, at det får den store effekt at udfase dem. Mon ikke dem, der udfører sort arbejde, kan håndtere to 500-kronesedler i stedet?, siger økonom Troels Holmberg fra Forbrugerrådet Tænk.

Nationalbanken selv ønsker ikke at udtale sig om de mulige anbefalinger fra Betalingsrådet, før rapporten er blevet offentliggjort.